Ma, seun vreesbevange toe kapers in uniform toeslaan | Maroela Media
Ma, seun vreesbevange toe kapers in uniform toeslaan
Die gekaapte Land Cruiser wat aan Gerda Toms behoort het (Foto: Verskaf)
'n Ma van Kempton Park in Gauteng en haar seun het deurentyd kalm probeer bly toe hul motor Vrydagaand deur rowers, op die oog af geklee in polisieuniforms, van die pad gedwing en gekaap is.
Dit is steeds nie duidelik of die aanvallers werklik polisiebeamptes was, en of hulle hulle net só voorgedoen het nie.
Die aanvallers het Gerda Toms (46) en haar seun, wie se naam op versoek van die familie weerhou word, omtrent twee uur lank geteister en met die dood gedreig voordat hulle met die Toms se voertuig weggejaag en ma en seun aan die genade in 'n veld oorgelaat het.
Toms beskryf die aand as 'n nagmerrie en sê sy wil groter bewustheid onder mense skep om meer waaksaam te wees.
"Ek het my seun Vrydag omstreeks 18:00 by Loskopdam – waar hy aan die Suid-Afrikaanse kunsaashengelproewe deelgeneem het – opgelaai. Ek het met die Land Cruiser gery, want ons moes al sy kamp- en visvangtoerusting inpas. Ons het omstreeks 19:00 op die N4-snelweg koers gekies huis toe," vertel Toms.
Onderweg na Kempton Park, naby die N12-afrit, het Toms blou ligte agter die voertuig opgemerk en 'n sirene hoor loei. Die volgende oomblik het 'n voertuig – Toms vermoed dit was 'n driereeks-BMW – haar voertuig van die pad af gedruk. Sy sê sy het soos 'n pligsgetroue landsburger langs die pad stilgehou.
"Ek het in my spieëltjie gekyk en opgemerk dat 'n man, geklee in 'n blou uniform, aangestap kom. Ek het my venster net 'n klein entjie oopgemaak. Hy het vir my lisensie gevra, waarvandaan ons kom en waarheen ons op pad is.
"Hy het ook gevra wat in die motor is en met sy flitslig in die kar gelig. Hy het my toe gemaan om die deure oop te sluit omdat hy wil kyk wat in die voertuig is. Ek wou nie probleme veroorsaak nie en het die deure toe maar oopgesluit.
"Die oomblik toe ek die knoppie druk om die deure oop te sluit, ruk twee [mans] die deure aan my seun se kant, asook my deur oop. Die mans het bo-op my en my seun gespring."
'n Derde man het 'n agterdeur oopgemaak en alles wat op die agtersitplek gelê het, langs die pad gegooi. Hulle het Toms en haar seun daarna deur die gaping tussen die voorste en agterste sitplekke gedwing.
Die seun se sitplekgordel was in daardie stadium steeds vas.
"Hulle het my hande agter my rug vasgemaak en my seun s'n voor op sy bors. Hulle het ons oë met 'n Buff [gesigsokkie of nekdoek] toegebind en ons met 'n kussing op die sitplek gedruk. Dit was só benoud.
"Ek het in die proses die bedekking van my oë afgetrek en skelm my hande uit die kabelbinders, waarmee ons vasgemaak was, uitgedwing. Ek het met my vingers aan my seun geraak om hom te probeer gerusstel. Ek het ook met my hand probeer voel of hy kan asem kry."
Een van die aanvallers het agter die stuur van die Land Cruiser ingeskuif en vir langer as 'n uur met Toms-hulle rondgery. Hulle het in daardie tyd ook die twee se selfone, bankkaarte en paspoorte geëis.
Die vermeende kapers het in 'n stadium stilgehou en 'n ander man, met "'n sak wat klingel", het langs Toms se seun ingeklim.
"Ek het gedink dis gewere. Ek kon voel ons ry in 'n veld in."
Die voertuig het tot stilstand gekom en die boewe het Toms oor haar opsporingstelsel uitgevra.
Die twee is beveel om stil te lê.
Hulle het daarna Toms se deur oopgeruk en gesê "we will take you out now", vertel sy.
Toms sê sy het in daardie stadium gewonder of die mans hulle gaan skiet, of net uit die voertuig gaan laat klim.
"Ek het my hande styf op my seun se bors gesit en gesê ek is baie lief vir hom."
Hulle het Toms beveel om uit die motor te klim en in die veld te sit.
"Ek het gevra waar my seun is en waarom hulle so lank vat. Toe ek uit die motor geklim het, het ek gehoor hoe my seun sê hy kan nie uit nie, want die sitplekgordel hou hom nog vas."
Toe die seun eindelik uit die kar kon klim, het Toms hom met haar stem in haar rigting gelei omdat hy nog die lap oor sy oë gehad het.
"My seun het agterna vir my gesê hulle het 'n mes teen sy keel gedruk en gesê: 'We will shoot you.'"
Die vermeende kapers het Toms-hulle beveel om tien minute lank in die veld te sit en is daarna met die Land Cruiser weg.
"Toe hulle buite sig was, het ons begin stap na waar ons motors gehoor het. Van daar af het ons 'n teerpad gekry en in die rigting van die ligte geloop. Ons het binne 30 minute by 'n klein winkelsentrum uitgekom.
"'n Polisievoertuig – waaroor ek in daardie stadium baie skepties was – het by die sentrum uitgery en ek het hom voorgekeer en vertel wat gebeur het."
Die polisiebeampte het ma en seun na die Dawn-polisiestasie in Boksburg geneem. Sy het daar 'n saak teen die kapers aanhangig gemaak.
Maroela Media het 'n navraag oor dié saak aan die polisie gerig, maar wag nog vir terugvoer.
Toms sê hulle het deurentyd kalm probeer bly.
"My seun was ongelooflik. Hy was so kalm. Hy het heeltyd vir die kapers gesê: 'We will do what you want, we will cooperate.'
"Dit was ongelooflik hoe kalm ons kon bly. Dit was 'n surrealistiese gevoel. Miskien is dit hoe 'n mens voel voordat jy sterf. Mense sê altyd wanneer iemand rustig doodgaan, beteken dit hulle het vrede gehad."
Toms sê vrae oor daardie aand maal in haar kop en sy herleef die gebeure steeds.
"Ek vra myself af "wat as …?". Die moontlikheid is altyd daar dat jy in so 'n situasie kan beland.
"Mense sê en dink hulle sal nie op die hoofweg stilhou nie, nie eens vir 'n pap band nie. Of jy sal nie die deur oopsluit nie. Jy sal nie dít nie en jy sal nie dát nie, maar in daardie oomblik is dit anders.
"Die belangrikste is uiteindelik dat ons hier is – lewend om ons storie te vertel."
Boksburg Gauteng In die nuus Kempton Park
Swaar straf vir tienjarige se moordenaar
Eeueoue plaashuis erg beskadig ná Struisbaai-storm
" Blou Lig Rowers " alweer aktief?
10 teen 1 was dit polisie
Wanneer gaan die mense ag slaan op al die gebeure en die gepaardgaande waarkuwings van die moets en moenies.
Dis net genade van Bo dat julle dit oorleef het en die storie kan vertel. Elke dag wat verbygaan, vertrou ek die polisie net minder en minder. Of dit nou werklik polisie was of nie, dis net 'n gevoel waarvan ek nie ontslae kan raak nie.
Dit is verskriklik waardeur die land se mense moet gaan. Kriminele het geen menslikheid nie. Terroriseer 'n vrou en haar kind, vir wat, selfone en bankkaarte en wat nog. Te sleg om te werk nou probeer hulle op die manier hul sakke vul. Patetiese spul. Bly die slagoffers is veilig en hoop dat hulle mettertyd oor die aanval sal kom. Hulle was baie braaf.